ky ky fr cs kk ky ky ky kk kk tt ky ky ba ky ky ky xal ky ky ky ru ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"De-факто", 20.05.08 - 3-бет: Кєз жаш..•
Сот Садиевди актаганын укканда Момун аксакал дүйнө салып кете берди
Эски да, жаңы да бийликтен ырайым таппай, аргасы куруган ата-эне "Аксы окуясына түздөн-түз тиешеси бар адамдар койкоюп бийликке конушту" деп сыздашкан эле Бозпиекте атылып кеткен уулдарына армандап. 2002-жылы 17-марттагы каргашадан бери сегиз жыл өтсө да, күнөөлүүлөр жазаланбай келет. "Аксыга Акаев күнөөлүү" дешип, Акаевди качырып жандары тынгандар деле бу Чубактын кунундай чубалган иштин аягына чекит коюуга шашпагандай. Он гүлүнүн бир гүлү ачыла элек балдарынын өлүмүнө себепкерлердин жаза алышын өтүнүп жүрүп, тамандары тешилген ата-энелер да арып, чарчап, алды минтип оо дүйнө менен кош айтыша баштады. 2002-жылы Аксы курмандыгы болгон Эркиналы Четинбаев 31 гана жашта эле. Кыргыз бийлиги колдуу болуп өлгөн жигиттин артында үч бала жетим, аялы жесир калып, шордуу ата-эне ботодой боздогон. "Эркинаалыны аткандар эркиндикте сайрандап жүрө береби?" деп акыйкаттык издеп, Бишкекке ат тезегин кургатпай келчү атасы Момун Четинбаев 16-майда 20.00 дө оо дүйнө салды. "Азаттык" радиосунан акыркы кабарларды тыңдап отуруп, Аксы окуясы убагында Жалалабат РИИБин жетектеген Калмурат Садиевди сот толук актаганын угуп жүрөгү чыдабай кеткенби… "Кылым шамы" бейөкмөт уюмунун жетекчиси Азиза Абдурасулованын айтымында, 68 жаштагы Момун аксакал "Чындык жок экен, адам өмүрү булар үчүн түккө арзыбай калган тура" деп акыркы сөзүн айтып, башын мыкчыган бойдон жыгылган. Момун аксакал 2002-жылдан бери Бишкекке канча жолу келгени эсинде жок, жөө жүрүшкө да катышкан. Акаев бийлиги уулунан ажыратса, Бакиев бийлиги баса калып төө матек алган. Эсиңиздерде бардыр, сот чечимине нааразы аксылыктар "Бакиевге киребиз" деп Акүйгө барганда, аларды милициялар уруп-сабап, ары-бери сүйрөп айлаларын кетирбеди беле…
Айтмакчы, Бозпиекте атылган дагы бир күлгүндөй жигит Сатымбай Үркүмбаевдин апасы 78 жаштагы Камкаян Үркүмбаева да жаңы жылдан бери буту баспай ооруканада. Камкаян эне да чындык издейм деп жөө жүрүшкө катышкан, ачкачылык жарыялаган, милициялардан да ур-тепки жеп, камалып да чыккан. Бирок, эч натыйжа жок…
80 жаштагы жазуучубуз Чыңгыз Айтматов май айынын ортосунда айтылуу "Кылым карытар бир күн" чыгармасы боюнча тартыла турган документалдуу фильмдин жүрүшүнө катышканы Казан шаарына барган. Жазуучу андан ары Татарстандын Кукмор районуна барышты пландап жаткан. Анткени, ал район энесинин ата-тегине байланыштуу жер эле. Бирок Чыңгыз абабыздын денсоолугу кескин начарлап, Казандагы республикалык оорукананын реанимациясына жаткырылган. Ошо замат жардамга Москванын башкы нефрологу, профессор Наталья Томина келген. Ал эми дүйшөмбүгө караган түнү (19-май) Чыңгыз Айтматовду Германиянын Нюрнберг шаарындагы эң ири "Клиникум Нюрнберг Зюд" медициналык борборуна самолет менен алып келишкен.
Врачтардын эң соңку билдирүүлөрү боюнча жазуучунун абалы "өтө оор" жана "дээрлик эс- акылына келбеген абалда" дешет. Бүгүнкү күнү Чыңгыз Төрөкуловичтин жанында балдары Эльдар, Аскар жана жубайы болуп турушат. КРнын Саламаттыкты сактоо министрлигинин билдирүүсү боюнча жазуучуга коюлган диагноздору - "септический шок, двусторонняя пневмония, острая почечная недостаточность". Бул сааттарда кыргыз эле эмес, жазуучунун дүйнөлүк окурмандары анын денсоолугуна кулак түрүп, эсенчилигин тилеп турушат. Шыпаа болуп, айыгып кетиңиз, Чыңгыз аба! Кыргыз элинин маңдайында бар болуңуз! Бүтүндөй кыргыз эли ушул мүнөттөрдө сиздин сакайышыңызды жараткандан сурап атат!
Ырчы, обончу Сыймык Бейшекеев
Түгөлбай, Рыспай, Асанкалый, Калыйбек ж.б залкар улуу муундагы обончуларыбыздан кийин колго карманып мактана турган обончуларыбыз аз санда. Алардын бири-кыргыздын обонуна бычакка сап боло турганы Сыймык Бейшекеев. Үч кыл комузду сыбызгыта шаңшытып, улуттук колориттеги дирилдген обондору жүрөктөн небак түнөк тапкан. Жаңы муун ырчылардын арасына Сыймыктын ырдаганына дилгирленип сахнага азгырылгандар жок эмес. Он жылдан ашуун сахнаны да, күйөрмандарын да багындырган Сыймык келечек муундарга өзүнчө чоң мектеп болгонуна сыймыктана берсе болот. Айтор, ырчы, обончуну апендинин кызындай мактаганда не. Андан көрө көптөн бери көрүнбөй кеткен ырчы жигитти сагынган чыгаарсыздыр. Сагынычты таратып, ар кыл маселе боюнча суроо узатып, кеп-кеңеш сурайм десеңер, сүйүүңөрдү сөнөп, арзууңарды арнайм десеңер, анда бейшемби күнү 22-майда саат 15.00 те 90-26-08, 90-27-03 телефондорун бурап, Сыймык менен сырдашыңыз.
Ала качып барганда отурбай койсо зордуктап-кордошкон
2007-жылы 19-январда Тоң райондук ооруканасынын короосунан 20 жаштагы Секетаева Элести Коңурөлөң айылынын жашоочусу, эки аял кетирген, кыздан 10 жаш улуу Майрамбек Аалиев ала качып жөнөгөн. Элести ооруканада санитарка болуп иштеген Аалиева Гүлнара алдап алып чыгып "Москвичке" салып берген. Тергөөдө Гүлнара Аалиев Майрамбектин бир тууган эжеси болуп чыкпаспы. Өз эркинен сырткары алакачылган кызды адам сымал айбандар үйүнө алпарып алгандан кийин каалагандай калчашып, оорукана врачы Шарипа Идрисова менен Аалиевдин апасы Гүлүмкан Аалиева " унчукпай отуруп калбасаң, эртең кыз эмес экен деп айтып, абийириңи төгөбүз" деп коркутушкан. Алсыз кызды күрсүйгөн эркектер бир жагынан, ажылдаган аялдар экинчи жагынан жулмалап, шайын кетирип, күч колдонуп, кат жаздырып, ачуу басарга жөнөтүп коюшуп, "баары бир кетем" деген кызды келин алган тарап колу-бутун толгоп, башка-көзгө койгулап сабап, дөөгүрсүгөн Аалиевдин алдына салып берип, бир эмес, эки жолу зордотконго үлгүрүшүп, ал иштерине маашырланып, тойлошкондорун кантесиң. Элестин бир тууган эжеси Рыскүл Чолпонатадан үйгө келсе "кудалар" узап кетиптир, жүрөгү шекшиген эжеси "Элес күйөөгө тиймек эмес, анын сүйлөшкөн жигити жана келечекке жакшынакай ой-максаттары бар болчу" деп машина жалдатып алып, Коңурөлөңгө жөнөйт. Келсе сиңдиси сүйлөй албайт, башын көтөрүүгө дарманы жок. Эртеси кордолгон сиңдисин жетелеп, судмедэкспертизадан өткөрөт. Судмедэкспертиза зордукталганын, кордолгонун далилдеген. Ошондон бери Рыскүл сиңдисинин абийир, ар-намысы үчүн күрөшүп, кирбеген эшиги, кайрылбаган адамы калган жок. Алгач Тоң райондук соту Аалиев Майрамбекти күнөөлүү деп таап, "камакка алынсын" деп чечим чыгарса, "кылгылыкты кылып, кыл жип менен бууп коюп" актанып, камактан кутулууга жандалбастаган Аалиевдин арызы менен өткөрүлгөн обл. сот жыйыны ала качкан тарапты апакай көргөзүп, райсот чечимин жокко чыгарат. Жабырлануучу тарап бул иштин күңгөй-тескейин айтып, Жогорку Сотко арыз жазып, "Dе-фактого" кайрылып, зөөкүрлөрдүн ишин коомчулукка жар салышкан. Жогорку Сот ишти дыкат карап, "райондук соттун чечими күчүндө калсын, иш кайрадан тергелсин" деп чечим чыгарып берген. Бирок, облпрокуратура бул ишке көз жаздым мамиле жасап атканын айтып, кайрадан редакцияга Рыскүл келиптир. Башкы прокурор Элмурза Сатыбалдиевдин кабыл алуусуна кире албадым, мүмкүн газета окуса биздин арман-муңга көңүл бураар дейт.
Башкы прокурор Элмурза Сатыбалдиевге
№ 18-07-09 "Б" кылмыш иштери боюнча жабырлануучу Секетаева Элестин мыйзамдуу өкүлү Рыскүл Алиевадан
Урматтуу Элмурза Ракиевич! Сиңдимдин азаптуу тагдыры "Dе-факто" гезитине чыккандан кийин Жогорку Сот 2008-жылы 7-февраль күнү иш кайра каралсын деп токтом токуп берген. 25-мартка чейин бир да тергөө иши башталган эмес. 25-март күнү Ысыккөл обл. ИИБ начальниги Эсеналиевге кирип, болгон документтерди көргөзүп, зөөкүр Аалиев Майрамбек эркиндикте жүргөнүнө арыздандым. Ошондон кийин 26-мартта Аалиев камакка алынып, 27-мартта тергөө башталды. Тергөөнү Ысыккөл обл. ИИБнын тергөөчүсү Талант Абдылдаев алпарды. Тергөөчү сиңдим менен беш күн бою кылмыш жагдайын видео-фото тасмага тарттырып, кылмыш жасалган жерге чейин барып, эл-журт менен сүйлөшүп, тергөө амалдарын жүргүзгөн. 2008-жылдын 8-майында тергөөчү Т. Абдылдаев жабырлануучу менен үчүнчү жолу кайрадан тергөөнүн жыйынтыгы менен тааныштырды. Тергөө жыйынтыгы боюнча айыпкер катары жоопко тартуу жөнүндө токтомду тергөөчү сегиз адамга угузган. КР КЖКнин 155, 129 ст.ст башка 123, 123, 30 ст.ст колдонулган. Токтомдун көчүрмөсүн алып жабырлануучу ишке кол коюп берген. Бирок, 2008-жылдын 17-май күнү Ысыккөл обл. прокурору Молдоев жана прокурордун орун басары Усукеев жабырлануучуга билдирүү берген, анда тергөөчүнүн чечими жокко чыгарылып, айыпкерлердин үстүнөн жоопко тартуу статьяларынын көбү кыскартылып жеңилдетилген.
Урматтуу Элмурза Ракиевич! 2007-жылдын 21-январь күнүнөн тартып Секетаева Элестин 20 жаш күлгүндөй курагында алдын-ала сүйлөшүп алып, кылмыштуу максат менен уюмдашкан топ денсоолугуна жана түбөлүк жашоосуна балта чабышканын чыркырап далилдеп келет. Ошондон бери ооруп, ар дайым доктурлардын көзөмөлүндө. Адамдардын укугун коргойт деп прокуратурага зор ишеним артчубуз.Тилекке каршы, прокуратура, тактаганда Тоң районунун прокурору Калиев, Ысыккөл обл. прокурору Молдоев кандайдыр бир кызыкчылыктары барбы, айтор, кылмышкерлердин кылмыш куугунтуктоосун биринчи күндөн тартып жеңилдетип, азайтып келишет. Айлабыз кеткендиктен Бишкекке келип, башкы прокуратурага кирип, сиздин наамыңызга арыз таштадык. 58 жаштагы апабыз обл. прокурор Молдоевге 19-майда кирсе "билген жериңе бар, жеткен жериңе арыздан, кааласаң Путинге кир" деп кабинетинен чыгарып койду. Кызыбыздын тагдырын талкалоого катышы бар сегиз адам тең кылмыш жообуна тартылып, мыйзам чегинде жазасын өтөө керек. Айтыңызчы, Элмурза Ракиевич, карапайым кыздын абийирин, ар-намысын коргой аласыздарбы? Ушул чыканактай кыз үчүн сиз туруп бериңизчи! Башка паракорлорго болсо үмүт үзүлдү.
P.S. Урматтуу Элмурза Ракиевич! Гезиттин редакциясы ушул чыркыраган катка сизди үн катат деп ишенебиз. Дубандагы прокуратурада болуп жаткан иштерге көз кырыңызды салып, бул ишти жеке көзөмөлүңүзгө аласыз го деп ишенебиз.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!